SET บวก 5 จุด สวนดาวโจนส์-เอเชีย รับแรงซื้อกลุ่มพลังงาน-เก็งกำไรงบปี 64
SET บวก 5 จุด สวนดาวโจนส์-เอเชีย รับแรงซื้อกลุ่มพลังงาน หลังราคาน้ำมันดิบปรับตัวขึ้น แตะ 85-86 เหรียญต่อบาร์เรล รวมทั้งนลท.เข้าเก็งกำไรงบปี 64
19 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:12 น. อยู่ที่ 1,664.80 จุด เพิ่มขึ้น 4.53 จุด หรือ 0.27% สูงสุดที่ 1,667.44 จุด ต่ำสุดที่ 1,658.12 จุด มูลค่าการซื้อขาย 1.29 หมื่นล้านบาท
บล.กรุงศรี ระบุในบทวิเคราะห์วันนี้ (19 ม.ค.2565) ว่า คาด SET อ่อนตัว 1,650 – 1,655 จุด ก่อนสลับดีดตัว ตามความกังวล FED จะปรับขึ้นอัตราดอกเบี้ยเร็วกว่าคาดเพื่อสกัดเงินเฟ้อระดับสูง ส่งผลให้ US bond yield 10 ปีพุ่งสูงสุดในรอบ 2 ปี เหนือ 1.80% และกดดันให้ Fund flow ผันผวน อย่างไรก็ดีแรงซื้อกลุ่มพลังงานตามราคาน้ำมันที่พุ่งขึ้นรวมถึงแรงซื้อดักงบและเงินปันผลปี 2564 จะช่วยหนุนให้ดัชนีสลับรีบาวด์ขึ้นได้
ด้านบล.ฟินันเซีย ไซรัส ระบุในบทวิเคราะห์วันนี้ (19 ม.ค.2565) ว่า แนวโน้มตลาดคาด SET Index แกว่งตัวลงทดสอบแนวรับสำคัญ 1,650 จุด ซึ่งเป็นจุด Breakout ปลายปีก่อน โดยถูกกดดันหลัง Bond Yield สหรัฐฯพุ่งขึ้นสูงสุดในรอบ 2 ปีสะท้อนคาดการณ์ว่า FED จะปรับขึ้นอัตราดอกเบี้ยอย่างรวดเร็วเพื่อสกัดเงินเฟ้อที่สูงทำให้เม็ดเงินไหลออกจากสินทรัพย์เสี่ยงและถือเงินสด ส่งผลให้ Dollar Index ฟื้นตัวแรง อย่างไรก็ตามราคาน้ำมันดิบปรับตัวขึ้นแรงโดยล่าสุด WTI ขึ้นทดสอบแนวต้านหลักบริเวณ 85-86 เหรียญต่อบาร์เรล คาดทำให้กลุ่มพลังงานช่วยประคองตลาดได้บ้าง กลยุทธ์เลือกลงทุนโดยเน้นหุ้น PER/PBV ต่ำ และหุ้นที่คาดกำไรไตรมาส 4/2564 แข็งแกร่ง